**Informatīvais ziņojums**

 „Par 2013.gada 22.-23.aprīlī neformālajā Eiropas Savienības Vides ministru padomē izskatāmajiem jautājumiem”

**Informācija par neformālajā ministru padomē izskatāmajiem jautājumiem**

Eiropas Savienības (turpmāk – ES) Īrijas prezidentūra 2013.gada 22.-23.aprīlī Dublinā, Īrijā organizē neformālo ES Vides ministru padomi.

Darba kārtībā (precizēta 10.04.2013.) paredzētas diskusijas par šādiem jautājumiem:

* 1. Politika par ES rīcības plāniem zaļās ekonomikas un resursu efektivitātes veicināšanai, īpaši uzsverot jautājumu par vienotu/ atklātu tirgu zaļajiem produktiem. Šai sakarā ir izplatīts iekšējais darba dokuments „Building the Single Market for Green Products: Facilitating better information on the environmental performance of products and organizations” (COM (2013) 196 final no 09.04.2013)
	2. Politikas par pasākumiem, kas paredzēti cilvēku veselības un dabas vides aizsargāšanai no gaisa piesārņojuma ietekmes kontekstā ar 2013.gada beigās plānoto 2005.gadā pieņemtās Gaisa aizsardzības Tematiskās stratēģijas pārskatīšanu. Pēc tās notiks prezentācija Eiropas zaļā kapitāla iniciatīva, akcentējot jautājumus par pilsētvidi un viedāku pilsētu;
	3. Politika par Eiropas Komisijas (turpmāk – EK) konsultatīvo paziņojumu „Par starptautiskajām klimata sarunām”. Šai sakarā izplatīts dokuments „Consultative Communication on International Climate Change Negotiations”, kas faktiski ir apkopojums par Komisijas, Eiropas Parlamenta, Padomes un Eiropas Ekonomiskās un sociālās komitejas un Reģionu komitejas sagatavoto paziņojumu „The 2015 International Climate Change Agreement: Shaping International climate policy beyond 2020” (COM (2013) 167 final no 26.03.2013.). Abi dokumenti iekļauj līdzīgus diskusiju jautājumus. Sagaidāms, ka šī sesija tiks veidota „*tour de table*” formātā.
	4. Eiropas Komisijas Zaļā grāmata ”2030 ietvars klimata un enerģētikas politikai” (publicēts 27.03.2013. COM(2013 169 final) Prezidentūras dokuments par diskutējamajiem jautājumiem tiks nosūtīts ministriem pirms sanāksmes.

**Latvijas viedoklis par sanāksmes laikā diskutējamiem jautājumiem**

1. **Zaļās ekonomikas un resursu efektivitātes veicināšana, vienots/ atklāts tirgus zaļajiem produktiem.**

Sanāksmē paredzēta sākotnējā viedokļu apmaiņa par š.g. 9.aprīlī iznākušo Eiropas Komisijas paziņojumu „Ekoloģisko produktu vienotā tirgus izveide - Kvalitatīvāka informācija par produktu un organizāciju ekoloģiskajiem raksturlielumiem”. Dokumentā ierosināto darbību mērķis ir vidējā termiņā darīt iespējamu un sekmēt ekoloģisku produktu izplatību ES tirgū, kā arī sniegt ES uzņēmumiem iespēju pievērsties videi nekaitīgākai praksei un atbalstīt šādu virzību, sekmējot tādu potenciālu šķēršļu likvidēšanu, kas varētu kavēt ekoloģisko produktu brīvu apriti vienotajā tirgū.

Informācija par atbalstu uzņēmējiem „zaļās” ražošanas jomā:

 2012. gada 20. augustā Norvēģijas Ārlietu ministrija apstiprināja Norvēģijas finanšu instrumenta programmu Inovācijas „zaļās” ražošanas jomā un Latvijas Republikas Ekonomikas ministrija sadarbībā ar Latvijas Investīciju attīstības aģentūru uzsāka darbu pie programmas ieviešanas. Programmas mērķis ir palielināt „zaļo” komersantu konkurētspēju, veicinot videi draudzīgu risinājumu īstenošanu dažādās nozarēs un attīstot „zaļās” inovācijas un „zaļo” uzņēmējdarbību. Programmas ietvaros paredzēts izveidot Tehnoloģiju inkubatoru un tas plānots kā jaunu inovatīvu un tehnoloģiski ietilpīgu ideju, produktu un tehnoloģiju izstrādes, tostarp zinātnisko institūciju un agrīnās stadijas inovatīvo komersantu sadarbības platforma. Tāpat programmas ietvaros paredzēts īstenot atklātu projektu iesniegumu konkursu, lai uzņēmējiem sniegtu atbalstu iekārtu iegādei, kas palīdz samazināt atkritumu un emisiju veidošanos un veicina videi draudzīgu risinājumu ieviešanu ražošanas procesā. Kopējais programmas finansējums ir 8,8 milj. latu, no kuriem 7,9 milj. latu ir Norvēģijas finanšu instrumenta līdzfinansējums un 0,9 milj. latu Latvijas valsts finansējums. Plānots, ka programmas ietvaros paredzēto aktivitāšu (Tehnoloģiju inkubatora darbības uzsākšana un atklāts projektu iesniegumu atlases konkurss) īstenošana tiks uzsākta līdz 2013. gada vidum.

1. **Gaisa kvalitāte un pilsētvide**

 Diskusija paredzēta kontekstā ar 2013. gadu, kā Eiropas Gaisa kvalitātes gadu[[1]](#footnote-1) un paredzamo 2005. gada ES Tematiskās stratēģijas par gaisa piesārņojuma pārskatīšanu 2013. gada nogalē.

 Politiskais konteksts: *kopš 20. gadsimta otrās puses gan no zinātniskā, gan politiskā viedokļa ir veikts liels progress gaisa kvalitātes jomā: vairs nav acīmredzams „nāvējošais smogs” un „skābo” lietu efekts. Šā iemesla dēļ vispārīgais sabiedrības uzskats ir, ka gaisa kvalitātes problēmas ir atrisinātas. Diemžēl zinātniski pierādīts, ka ir pastāvīga gaisa piesārņojuma nelabvēlīga ietekme uz iedzīvotāju veselību un klimata pārmaiņām, īpaši no cietajām daļiņām un īslaicīgajiem klimata piesārņotājiem (melnais ogleklis (jeb kvēpi), metāns, troposfēras ozons u.c.). Pie tam joprojām liela loma ir gaisa piesārņojuma reģionālai un hemisfēriskai pārnesei.*

 Paredzamas vispārējas (neformālas) diskusijas par šādiem jautājumiem par 2013.gada rudenī plānotās Tematiskās stratēģijas par gaisa piesārņojumu kontekstā:

1. Esošās Gaisa aizsardzības politikas īstenošana:

Patlaban gaisa kvalitātes jomā daudzās ES dalībvalstīs netiek ievēroti gaisa kvalitātes normatīvi (Latvijai ir grūtības ar PM10 (cietās daļiņas) un NO2 (slāpekļa dioksīds) gaisa kvalitātes normatīvu ievērošanu Rīgas pilsētā.) Kā panākt to, lai šīs palikušās problēmas veiksmīgi un operatīvi atrisinātu un vienlaicīgi izstrādātu ticamu un reālu rīcības plānu gaisa piesārņojuma samazināšanai?

***Latvijas nostāja***

 Attiecībā uz nesasniegtajiem gaisa kvalitātes mērķiem, uzskatām, ka darbs šajā jomā ir jāintensificē. Patlaban dalībvalstīs ir panākta vispārēja sapratne par konkrēti veicamajiem pasākumiem gaisa kvalitātes uzlabošanai. Diemžēl ne vienmēr ir pietiekami resursi to īstenošanai. Attiecībā uz reālu rīcības plānu gaisa piesārņojuma samazināšanai, t.i., ES Tematisko stratēģiju par gaisa piesārņojumu, Latvija atbalstīs pieeju, ka visu plānoto pasākumu mērķi ir reāli sasniedzami (neieguldot neproporcionāli lielus finanšu līdzekļus), to attiecīgi pierādot ar ticamiem gaisu piesārņojošo vielu emisiju un izkliežu, kā arī ekonomiskajiem modeļu aprēķiniem.

1. Gaisa aizsardzības politikas atbilstība starptautiskajiem līgumiem:

Jautājums ir par to, kā samazināt atšķirību starp ES normatīvo aktu prasībām un starptautiskajām (piem. CLRTAP – Konvencija par gaisa piesārņojuma pārrobežu pārneses lielos attālumos samazināšanu) konvencijām. Pamatā jautājums saistīts ar to, ka ES gaisa aizsardzības normatīvie akti ir stingrāki nekā noteikts starptautiskajās konvencijās un šī atšķirība atsevišķās jomās var samazināt ES konkurētspēju.

***Latvijas nostāja***

 Jāturpina jau patlaban īstenotā pieeja, ņemot vērā to, ka ES gaisa aizsardzības normatīvie akti pamatā ir stingrāki nekā Apvienoto Nāciju Organizācijas Eiropas ekonomiskās zonas valstīs, pēc iespējas panākt to, lai atbilstoši politiskie mērķi un normatīvie akti tiktu īstenoti ANO EEZ valstīs. Lai neciestu ES konkurētspēja, Latvija atbalsta gaisa piesārņojuma pārrobežu pārneses konvencijas prasības, panākt šo prasību tālāku globalizāciju („eksportēt” uz Āziju, t.i. Ķīnu, Japānu utt.). Attiecībā uz 2012. gadā CLRTAP ietvaros pieņemtajiem jaunajiem „emisiju griestiem” (valstij noteiktās maksimāli pieļaujamās gaisu piesārņojošo vielu emisijas) Latvija pastāvēs uz Ženēvā pieņemtajiem lēmumiem. Vienlaicīgi, vēlēsimies, tāpat kā CLRTAP ietvaros, noteikt līdzvērtīgu „emisijas griestu” elastību (iespēju noteiktos apstākļos tos koriģēt) ES normatīvajos aktos.

1. Turpmākā gaisa piesārņojuma ietekmes samazināšana uz ES iedzīvotājiem un ekosistēmām.

Jautājums par to, kā noteikt piemērotu ambīciju līmeni gaisa aizsardzības politikai 2020. gadam un pēc tam, ņemot vērā zinātniskos pierādījumus tam, ka ir potenciāls turpmāk vēl vairāk uzlabot gaisa kvalitāti, tādējādi aizsargājot sabiedrības veselību un vidi.

***Latvijas nostāja***

Attiecībā uz piemēroto ambīciju līmeni, Latvijai ir četri pamatprincipi:

1. pasākumiem ir jābūt skaidri noformulētiem un pietiekoši precīzi noprognozētiem (nomodelētiem);
2. pamatā jābalstās uz ES līmeņa pasākumiem dažādās tautsaimniecības nozarēs;
3. nepiekritīsim neproporcionāliem izdevumiem ambīciju līmeņa sasniegšanai;
4. paredzētie pasākumi neietekmēs ES globālo konkurētspēju.
5. **EK konsultatīvais paziņojums „Par starptautiskajām klimata sarunām”**

Sanāksmē paredzēta sākotnējā viedokļu apmaiņa par š.g. 26.martā Eiropas Komisijas publiskoto konsultāciju dokumentu par „2015.gada starptautisko līgumu klimata pārmaiņu jomā: starptautiskās politikas ietvara veidošana pēc 2020.gada”. Šajā dokumentā uzsvērts, ka kopš klimata sarunu sākuma 1990.gados pasaule ir būtiski mainījusies. Globālās ekonomikas lejupslīde nav apturējusi antropogēni radīto siltumnīcas efekta gāzu (turpmāk – SEG) emisiju straujo pieaugumu pasaulē.

Apvienoto Nāciju Vides programmas jaunākajos ziņojumos akcentēts, ka pat tad, ja visas līdzšinējās apņemšanās (juridiski saistošās un brīvprātīgās) samazināt SEG emisijas tiktu pilnībā ieviestas, tas nespētu nodrošināt vairāk kā 1/3 no nepieciešamajiem SEG samazinājumiem, lai pasaule noturētos 2oC temperatūras pieauguma robežās. Šo ANO Vispārējās konvencijas par klimata pārmaiņām (turpmāk – Klimata konvencija) mērķi ir iespējams sasniegt tikai, ja valstis rīkosies nekavējoties un kolektīvi, un tam ir nepieciešams jauns starptautisks režīms, kā arī nepieciešams palielināt ambīcijas posmā no 2020.-2030.gadam.

Politikas konteksts:

Zinātniskie pētījumi ir pierādījuši, lai iekļautos Klimata konvencija mērķī, kas nosaka 2oC temperatūras pieaugumu, un nodrošinātu, ka tam atbilstoši prognozētās globālās emisijas 2030. gadā nepārsniedz 1990.gada līmeni, ir nepieciešams globālais samazinājums apmēram 25 % apmērā pret 2010.gada emisijām.

Klimata konferencē Dohā (2012.) tika panākta vienošanās par Klimata konvencijas Kioto protokola ieviešanas otro periodu, kas ilgst no 2013.līdz 2020. gadam. Tomēr Kioto protokola 2. periodam ir pievienojušās mazāks skaits valstu kā 1. periodā (2008-2012).

ES, dažas citas Eiropas valstis un Austrālija ir pievienojušās Kioto protokola 2. saistību periodam. ES valstis Kioto protokola 2.saistību perioda ietvaros ir uzņēmušā kopīgi samazināt kopējās SEG emisijas par 20%, salīdzinot ar 1990. bāzes gadu.

60 pasaules valstis, kas ir dažādos attīstības līmeņos (tostarp, ASV, Brazīlija, Ķīna, Indija u.c.) ir devušas priekšroku brīvprātīgiem pasākumiem SEG emisiju samazināšanai. Tai pat laikā daudzas no brīvprātīgām apņemšanām tiek atrunātas ar finansējuma pieejamību.

ES ierosina, ka nepieciešanas veidot vienotu un visaptverošu starptautisko režīmu pēc 2020.gada, kas apvienotu gan saistošos, gan brīvprātīgos mehānismus vienotā pakotnē.

**Diskusijas laikā tiks apspriesti jautājumi, kāds būs starptautiskais klimata režīms posmā no 2020.-2030.gadam. Lai strukturētu ministru diskusijas, Īrijas prezidentūra ir sagatavojusi piecus jautājumus:**

1. *Kā veidot 2015.gada Vienošanos, lai nodrošinātu, ka valstis var turpināt ilgtspējīgu ekonomisko attīstību, tai pašā laikā iedrošinot tās uz samērojamu un taisnīgu līdzdalību globālo siltumnīcas efekta gāzu (turpmāk –SEG) emisiju samazināšanā? Kā mēs varam turpmāk izvairīties no pašreizējās starpības starp brīvprātīgo apņemšanos emisiju samazināšanu un to samazinājumu, kas nepieciešams, lai ierobežotu globālās temperatūras pieaugumu līdz 2 grādiem?*

***Latvijas nostāja***

Latvija konceptuāli atbalsta ES ierosinājumu, ka starptautiskā līmenī jāveido vienots juridiski saistošs un visaptverošs režīms, kas ietvertu obligātās un līdz šim paziņotās brīvprātīgās apņemšanās vienotā instrumentu kopumā. Tomēr Latvija vēlas skaidrot, kā šis režīms ietvers brīvprātīgos mehānismus un kā šie mehānismi kļūs par juridiski saistošiem. Jāpilnveido šis instrumentu kopuma koncepts. Jāizvērtē, kādā veidā vislabāk veicināt gan individuālās, gan arī kolektīvās apņemšanās.

Būtiski ir panākt vienotu izpratni par nepieciešamību visām valstīm uzņemties kopīgu atbildību (shared responsibility). Ir jāvienojas, kā nodrošināt taisnīgu atbildības sadalījumu un ņemt vērā valstu individuālās izejas situācijas.

Jānovērš iespēja, ka globālas tirdzniecības rezultātā emisijas „aizplūst” no valstīm, kuras uzņēmušās augstākas ambīcijas uz valstīm, kuras uzņēmušās mazākas ambīcijas.

Lai izvairītos no pašreizējās starpības starp brīvprātīgo apņemšanos emisiju samazināšanu un to samazinājumu, nepieciešams veidot stingru un tai pat laikā vienkāršu un ieviešamu katrā valstī SEG emisiju uzskaites un ziņošanas sistēmu pēc vienotas, starptautiski saskaņotas metodikas.

1. *Pēc kādiem kritērijiem un principiem jāvadās, nosakot 2015.gada Vienošanās valstu samazināšanas saistību vienlīdzīgu sadalījumu, līdztekus saistību apjomam, kas atspoguļo nacionālo situāciju un tiek uzskatīts par samērojamu un taisnīgu, kā arī ir kolektīvi pietiekams, lai novērstu mērķa nepilnīgu sasniegšanu?*

***Latvijas nostāja***

 Latvija piekrīt tam, ka valstis kopīgi var panākt vairāk, nekā atsevišķi, taču jānodrošina iespējas, kā motivēt abas šīs pieejas. Valstis, kas uzņemas augstākas ambīcijas, vajadzētu motivēt un papildus atbalstīt. Izvirzot saistošus emisiju samazinājuma mērķus, jāņem vērā katras valsts attīstības vajadzības un reālo situāciju.

1. *Kā mēs varam radīt politisko situāciju un spēcīgu pamudinājumu, lai visas valstis varētu sanākt kopā un parakstīt kopēju un ambiciozāku klimata vienošanos? Kā radīt pamatu kopīgai rīcībai, koncentrējoties uz agrīno darbību ekonomiskajām izdevībām un vienlaikus risinot problēmu?*

***Latvijas nostāja***

Latvija uzskata, ka lēmumiem ir jābūt balstītiem uz zinātnisko pētījumu datiem un atzinumiem. Lai pamudinātu citas valstis, plašāk jāizmanto veiksmīgos piemērus, kas apliecina, ka attīstība iespējama arī ar emisiju samazinājumu. Zema oglekļa attīstības modelis un jaunu tehnoloģiju ieviešana paver jaunas iespējas ekonomikā, zinātnē un nodarbinātībā.

Pētījumi liecina, ka izmaksas, kas saistītas ar klimata pārmaiņu seku novēršanu un pielāgošanās (adaptācija) pasākumiem, kļūst arvien lielākas. Salīdzinot tās ar SEG emisiju samazināšanas izmaksām, ir skaidrs, ka iepriekšējas novēršanas pieeja ir ekonomiski izdevīgāka nekā seku likvidēšana. Tai pat laikā pielāgošanās pasākumi jāintegrē visās finansu atbalsta formās, pielāgošanos ieviešot par horizontālu kritēriju finansu instrumentu programmēšanas posmā.

Latvija uzskata, ka būtiskākais līdz šim instruments klimata pārmaiņu mazināšanā ir saistīts ar ES Emisiju kvotu tirdzniecības sistēmu (turpmāk –ETS). Šis sistēmas attīstība ir jāturpina, taču jāņem vērā, ka ETS panākumi līdz šim ir bijuši balstīti uz emisiju kvotu labo cenu tirgū, ko rada emisiju pārpalikums, tāpēc nākotnē nepieciešams attīstīt arī citus mehānismus, kā oglekļa nodokli, ETS paplašināt ārpus ES robežām u.c. Jāizvērtē resursi, kas tiek ieguldīti tālākai fosilo energoresursu izmantošanas veicināšanai, pārvirzot tos uz atjaunojamo energoresursu plašāku izmantošanu.

1. *Kādus politiskos šķēršļus ministri saredz plašai līdzdalībai un augstām ambīcijām, un kā šos šķēršļus varētu pārvarēt? Vai darbību secīga savirknēšana palīdzētu pārvarēt politiskos šķēršļus paaugstinātām ambīcijām?*

***Latvijas nostāja***

Starptautiskie klimata politikas procesi jāpadara atklātāki un caurspīdīgāki, ka arī saprotamāki plašākai sabiedrībai. Nebūtu pieļaujama atgriešanās pie diskusijas, vai šāds starptautisks režīms ir vajadzīgs. Ir jāvirzās uz priekšu, neaizmirstot šo sarunu galveno mērķi – planētas un sabiedrības ilgtspējību.

Jāmaina paradigma, ka klimata politika tiek īstenota pēc attīstīto – jaunattīstības valstu principa. Jāņem vērā jaunā realitāte, ka daudzas valstis, kas joprojām tiek uzskatītas par jaunatīstības valstīm, savā attīstībā (pēc nacionālā kopprodukta uz iedzīvotāju) apsteidz dažas ES dalībvalstis. Tas paplašina to valstu loku, kurām jāuzņemas lielāka loma starptautiskās klimata politikas īstenošanā. Katrai valstij savu iespēju robežās ir jādod ieguldījums klimata pārmaiņu jomā. Nebūtu pieļaujama situācija, ka valstu rīcības ir atkarīgas no pieejamā ārējā finansējuma.

1. *Kā ES varētu turpināt būt par līderi procesā, ieskaitot iniciatīvas un forumus ārpus Konvencijas ietvara? Kā mums vajadzētu izmantot ANO Ģenerālsekretāra Līderu Forumu 2014.gada otrajā pusē, lai mobilizētu darbību un sasaistītos ar plašāku vides progresu Rio+20 procesa ietvaros?*

***Latvijas nostāja***

Starptautiskā klimata režīma sarunas jāorganizē pēc iespējams plašāk, tam izmantojot visus iespējamos forumus un iniciatīvas. Tas dos iespējas ātrāk apzināt visu valstu viedokļus un novērtēt iespējas.

Latvija līdz šim ir iesaistījusies un arī turpmāk ir gatava iesaistīties EK rosinātajās aktivitātēs. Savas ES Prezidentūras laikā Latvija turpinās strādāt pie klimata jautājumiem, lai sniegtu ieguldījumu, ka 2015.gada noslēgumā būtu sagatavota vienošanās par starptautisko klimata režīmu pēc 2020.gada.

1. **Eiropas Komisijas Zaļā grāmata ”2030 ietvars klimata un enerģētikas politikai”.**

Politikas konteksts:

2013.gada marta beigās tika publiskota EK Zaļā grāmata ”2030 ietvars klimata un enerģētikas politikai”. Spēkā esošā klimata un enerģētikas politika, kas tika apstiprināta 2008./2009.gadā, nosprauž mērķus līdz 2020.gadam.

Jaunā ES politika tiks virzīta uz to, lai būtu pietiekami ambicioza ilgtermiņa klimata mērķu sasniegšanas nodrošināšanai. Tai pat laikā tiks ņemtas vērā izmaiņas, kas notikušas kopš 2008./2009.gada, kad tika pieņemta iepriekšējā ES klimata un enerģētikas politikas dokumentu pakotne. Jaunajā klimata un enerģētikas politikā jāņem vērā joprojām jūtamās ekonomiskās krīzes sekas ES un fiskālas problēmas, globālo enerģijas tirgu ietekme, mājsaimniecību un biznesa iespējas, kā arī starptautiskie faktori SEG emisiju samazināšanās jomā.

Jaunas klimata un enerģētikas politikas nepieciešamību nosaka trīs faktori:

* ES vēlme virzīties uz priekšu (izvirzīt sev jaunus mērķus), kamēr tiek panākta un sāk darboties 2015.gadā plānotā starptautiskā vienošanās par jaunu klimata režīmu;
* ilgtermiņa investīciju plānošanas un regulatoro risku novēršanas nepieciešamība;
* ES energodrošība, konkurētspējīga ekonomika un skaidra virzība uz efektīvām un zema oglekļa tehnoloģijām.

Ilgtermiņa perspektīva, uz ko orientējas ES politikai, ir noteikta ar virkni iepriekš apstiprinātiem EK dokumentiem: Ceļa karti (Road map) virzībai uz zema oglekļa ekonomiku 2050. gadā, Enerģijas ceļa karti 2050, Balto grāmatu par transportu. Tie ir izstrādāti, ņemot vērā ES klimata politikas ilgtermiņa mērķi – līdz 2050.gadam samazināt SEG emisijas par 80-95 %, salīdzinot ar 1990.gadu.

**Mērķi**, kas noteikti šajos dokumentos ietvertajos scenārijos, paredz, ka:

* līdz 2030.gadam jāsamazina SEG emisijas par 40 %;
* jāpalielina atjaunojamās enerģijas īpatsvars; jāveicina energoefektivitāte, jāuzlabo enerģētikas infrastruktūra, veidojot viedo infrastruktūru;
* līdz 2030.gadam jāpanāk, ka atjaunojamie energoresursi sastāda 30 %;
* līdz 2030.gada enerģētikas sistēmas modernizēšanā jāveic būtiski ieguldījumi, kas ietekmēs arī enerģijas cenu.

Viens no riskiem, ar ko saskaras ES, ir politiku fragmentācija, kas rodas no dažādiem instrumentiem un atšķirīgām nacionālajām pieejām (piemēram, ieviešot oglekļa nodokli oglekļa ietilpīgiem energoresursiem ETS aptvertajās jomās vai citviet- nepietiekami lomu piešķirot ETS ieviešanas nodrošināšanai)– tā var radīt ietekmi uz Vienoto tirgu (Single Market). Otrs risks ir saistīts ar valstu individuālo mērķu nesasniegšanu jomās, ko neaptver emisiju tirdzniecības sistēma (ne-ETS). Attiecībā uz atjaunojamiem energoresursiem– juridiski saistošie nacionālie mērķi ir veicinājuši atjaunojamo energoresursu īpatsvara palielināšanos enerģijas gala patēriņa ES, taču pašreizējais ikgadējā pieaugumu temps var izrādīties nepietiekams 2020. gada mērķu sasniegšanā. Aktuāls ir arī jautājums, kā padarīt atjaunojamo energoresursu izmantošanu izmaksu efektīvāku, lai atbalsta mehānismi tiktu piemēroti tikai tām tehnoloģijām, kur tas patiešām nepieciešams, un nenotiktu atbalstu pārklāšanās; jānovērš arī atjaunojamo energoresursu izmantošanas atkarība no subsīdijām u.c.

**Diskusiju jautājumi** vēl nav publiskoti, taču sagaidāms, ka uzmanība tiks pievērsta Zaļajā grāmatā ”2030 ietvars klimata un enerģētikas politikai” izvirzītajiem galvenajiem jautājumiem, kas skar tādas jomas kā:

1. *Politikas mērķi* - kādi būs mērķi un kādās vienībās izteikti (tonnās, samazinājuma %, intensitāte), vai būs apakšmērķi, starpmērķi, kā vairāki mērķi savstarpēji mijiedarbosies un viens otru papildinās, kāds būs to saistošums- vai tie būs ES, nacionālajam līmenim vai sektoram saistoši. Jāizvērtē, kāda veida mērķi vislabāk var virzīt uz 2030.gada klimata un enerģētikas mērķu sasniegšanu.

Diskusija ir arī par to, lai noteiktu pietiekami augstus starpmērķus 2030.gadam, kas nodrošinātu virzību uz 2050.gada mērķiem, ko paredz ES ilgtermiņa politikas. Pašlaik notiek diskusijas par vienu skaidru starpmērķi - 40 % SEG emisiju samazinājumu līdz 2030.gadam, salīdzinot ar 1990.gadu. Tāpat tiek paredzēts turpināt atjaunojamo energoresursu daļas palielināšanu pēc 2030.gada. Jaunai pieejai ir jābūt arī attiecībā uz energoefektivitāti.

1. Kā nodrošināt politikas instrumentu *saskaņotību* (koherenci).

Pašreizējā pieeja ļauj dalībvalstīm manevrēt pietiekami plašā politikas instrumentu diapazonā, lai izvēlētos nacionāli piemērotāko pieeju ES likumdošanas prasību ieviešanā. Politikas instrumentu savstarpējā nesaskaņotība bieži tiek kritizēta kā izmaksu neefektīva.

 Tāpēc 2030.gada politikas ietvars jāveido tā, lai atrastu pareizo līdzsvaru starp ES ieviestajiem pasākumiem un nacionālā līmeņa elastību sasniegt mērķus veidā, kas ir piemērotākais nacionālajiem apstākļiem.

1. Kā nemazināt un palielināt ES *ekonomikas konkurētspēju.* Konkurētspēju uzturētu iekšējais tirgus, videi droša vietējo fosilo resursu izmantošana, energopiegādes diversifikācija, aviācijas un jūrniecības ietveršana, klimata mērķu pārskatīšana, augstākas ETS cenas un politika, kas veicina atjaunojamo resursu izmantošanu.

 Viens no ES enerģētikas politikas fundamentāliem mērķiem ir nodrošināt, ka enerģētikas sistēmu attīstība veicina ES ekonomikas konkurētspēju. Tas ir svarīgi apstākļos, kad ekonomikas lejupslīde ir mazinājusi mājsaimniecību sektora iespējas un kad rūpniecība kļūst atkarīgāka no starptautiskās konkurences, kuras viens no faktoriem ir tieši enerģija.

Enerģijas un klimata politikai ir jāveicina izaugsme zemas oglekļa ekonomikas ietvaros. Zema oglekļa stratēģiju izstrādi noteiks jaunā Eiropas Parlamenta un Padomes Regula par mehānismu siltumnīcefekta gāzu (turpmāk ­– SEG) emisiju pārraudzībai un ziņošanai, kura tuvākajā laikā stāsies spēkā. Dalībvalstis saskaņā ar visiem ziņošanas noteikumiem, par ko panākta starptautiska vienošanās Klimata konvencijas procesā, izstrādā savas zema oglekļa patēriņa attīstības stratēģijas.

Viens no diskusiju jautājumiem ir par ETS sistēmas darbības uzlabošanu, tostarp par emisiju kvotu cenu paaugstināšanu, par bezmaksas kvotām, kuru piešķiršana, darbojoties paralēli ar lētajiem starptautiskajiem kredītiem, nenodrošina ETS kā klimata politikas instrumenta pietiekami efektīvu darbību.

1. Kā ņemt vērā ES dalībvalstu dažādās iespējas klimata un enerģētikas politikas 2030. Mērķu noteikšanā. Vai izvirzīt zemākas saistības valstīm ar mazāku attīstības līmeni vai citādi ierobežotām iespējām u.c. Paralēli esošajiem mehānismiem nepieciešams attīstīt dažādus alternatīvus mehānismus.

**Latvijas delegācija**:

Delegācijas vadītāji - **E.Sprūdžs**, vides aizsardzības un reģionālās attīstības ministrs

Delegācijas dalībnieki - **Kristīna Pelša**, vides aizsardzības un reģionālās attīstības ministra biroja vadītāja

 **Aija Timofejeva**, Vides un reģionālās attīstības ministrijas nozares padomniece, pastāvīgais atašejs Briselē

Vides aizsardzības un

reģionālās attīstības ministrs E.Sprūdžs

Vīza:

Vides aizsardzības un

reģionālās attīstības ministrijas valsts sekretāra p.i.

valsts sekretāra vietniece attīstības instrumentu jautājumos D.Grūberte

15.04.2013. 16:11

Lagzdina

6706512, erika.lagzdina@varam.gov.lv

Vonda

67026554, ilze.vonda@varam.gov.lv

1. 2013. gads nosaukts par ES Gaisa kvalitātes gadu, lai pievērstu sabiedrības uzmanību gaisa piesārņojuma ietekmes pastāvošajiem draudiem iedzīvotājiem un aktualizētu Tematiskās stratēģijas *Par gaisa piesārņojumu* pārskatīšanu [↑](#footnote-ref-1)